Diari Oficial de la Generalitat Valenciana


Sumari del DOGV 9801, del 04-03-2024 (2024/1732)

RESOLUCIÓ de 26 de febrer de 2024, del director general de l'IVAJ, per la qual s'estableixen els criteris per a l'obtenció del Segell Europeu de Qualitat d'Informació Juvenil
------------------------------------------------------------------------------------------------------------------------------------------------------------------------------

### Dades del document

Número de DOGV
:   9801

Data del DOGV
:   04-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1732


Data del document
:   26-02-2024

Organisme emissor
:   Institut Valencià de la Joventut

Tipus de document
:   Resolució

Descriptors 

:   * Institut Valencià de la Joventut

RESOLUCIÓ de 26 de febrer de 2024, del director general de l'IVAJ, per la qual s'estableixen els criteris per a l'obtenció del Segell Europeu de Qualitat d'Informació Juvenil [2024/1732]  
I. L'Institut Valencià de la Joventut (IVAJ) és l'organisme encarregat de coordinar les polítiques de joventut en l'àmbit de la Comunitat Valenciana. Entre les seues funcions, recollides en la Llei 15/2017, de 10 de novembre, de la Generalitat, de polítiques integrals de joventut, s'establix la de donar suport al desplegament d'iniciatives i projectes de les estructures de participació juvenil, l'impuls de la prestació de serveis a la joventut i la promoció de les activitats d'oci educatiu.  
  
Així mateix, entre les seues funcions, es troba la de potenciar i coordinar la informació juvenil per tal de garantir el dret de totes les persones joves a tindre accés a una informació completa, objectiva, comprensible i fiable respecte de totes les seues preguntes i necessitats.  
Este dret a la informació ha sigut reconegut en la Declaració Universal de Drets Humans, en la Convenció sobre els drets del xiquet, en la Convenció europea per a la protecció dels drets humans i de les llibertats fonamentals, i en les recomanacions número (90) 7, CM/Rec(2010)8 i CM/Rec(2016)7 del Consell d'Europa, relatives a la informació i l'assessorament de la joventut i a l'accés de la joventut als seus drets. Este dret constituïx, així mateix, la base de les activitats d'informació juvenil que assumix la Unió Europea.  
  
II. Des de 2017 l'IVAJ és membre d'ERYICA, l'Agència Europea d'Informació i Assessorament per a la Joventut, que és una associació europea independent, no governamental i sense ànim de lucre, creada en 1986 i de la qual formen part organismes i xarxes nacionals i regionals de coordinació de la informació juvenil amb seu en 27 països. L'objectiu d'ERYICA és defensar el dret de les persones joves a una informació completa i fiable, que els ajude a prendre les decisions a les quals s'enfronten en la seua vida i que fomente la seua autonomia, la seua capacitat de pensament crític i la seua participació activa en la societat.  
  
El paper d'ERYICA és fomentar la cooperació europea en el camp del treball i els serveis d'informació juvenil; desenvolupar, secundar i promoure polítiques i pràctiques generals d'informació juvenil de qualitat a tots els nivells; i garantir que es respecten les necessitats d'informació dels joves i els principis de la Carta europea d'informació juvenil. Com a membre d'ERYICA, l'IVAJ va adquirir el compromís d'ajustar la seua activitat informativa als principis que establix la Carta europea d'informació juvenil.  
ERYICA també advoca en l'àmbit nacional i europeu per la inclusió de la informació i l'assessorament juvenils en les polítiques de joventut i altres àmbits polítics generals que afecten els joves. Des de la seua creació, l'Agència ha cooperat àmpliament amb el departament de joventut del Consell d'Europa, així com amb el de les institucions de la UE.  
  
III. El Segell Europeu de Qualitat de la Informació Juvenil es va desenvolupar en l'Acord d'associació Consell d'Europa - ERYICA 2019-2020, per a ajudar les persones joves a trobar informació de qualitat, d'acord amb la Carta europea d'informació juvenil. Ha sigut dissenyat amb la participació de joves i està vinculat a una sèrie d'estàndards, mecanismes i eines d'avaluació de la qualitat. Està disponible per a organitzacions públiques o privades sense ànim de lucre que oferixen serveis d'informació juvenil als països del Consell d'Europa.  
  
En juny de 2023 l'IVAJ va obtindre el Segell Europeu de Qualitat de la Informació Juvenil (European Youth Information Quality Label). El Segell, que s'atorga per un període de tres anys, és un senyal visible que permet identificar fàcilment que una informació és certa, imparcial i està verificada i permet a les persones joves reconéixer ràpidament que una font és fiable.  
L'obtenció d'este segell no sols suposa el reconeixement, per part d'ERYICA, de la qualitat de la informació que oferix l'IVAJ, sinó que també permet a l'IVAJ atorgar-lo a les entitats titulars de serveis d'informació juvenil de la Comunitat Valenciana que complisquen els requisits de qualitat que recull la Carta europea d'informació juvenil.  
De conformitat amb el que s'ha exposat, i fen ús de les facultats atribuïdes per la Llei 15/2017, de 10 de novembre, de la Generalitat, de polítiques integrals de joventut, resolc:  
  
Aprovar el procediment i els criteris per a atorgar el Segell de Qualitat de la Informació Juvenil a les entitats que formen part de la Xarxa d'Informació Juvenil de la Comunitat Valenciana.  
  
Primer. Requisits  
Podran sol·licitar el Segell de Qualitat de la Informació Juvenil les entitats locals que complisquen els requisits següents:  
1. Comptar amb un servei d'informació inscrit en el Cens de la Xarxa d'Informació Juvenil de la Comunitat Valenciana, com a mínim un any abans de la data de presentació de la sol·licitud.  
2. Haver firmat la Carta europea d'informació juvenil, amb el compromís de respectar els principis que s'arrepleguen en esta.  
3. Haver realitzat un procediment d'autoavaluació de la informació que es facilita a les persones joves i un procés d'avaluació externa per un grup de joves, d'acord amb el que es detalla en el punt segon.  
  
  
Segon. Procediment d'autoavaluació  
1. Les entitats que vulguen sol·licitar el Segell de Qualitat hauran de realitzar, prèviament, un procés d'autoavaluació, que es concretarà en les actuacions següents:  
a) Creació d'una comissió encarregada del disseny, l'impuls i el seguiment del procés, i que estarà constituïda, almenys, per les persones següents:  
• La persona titular de la regidoria o àrea competent en matèria de joventut.  
• Una persona que treballe directament en el programa d'informació juvenil de l'entitat.  
• Una persona jove.  
També podran formar-ne part altres persones, sempre que tinguen relació directa amb la informació juvenil o el treball en joventut i es nomene el mateix nombre de persones joves i adultes.  
b) Autoavaluació: es realitzarà utilitzant el full d'autoavaluació que figura com a annex III. El fullet explicatiu Ensuring Quality in Youth Information and Counselling («Garantir la qualitat de la informació i assessorament juvenil»), disponible en castellà en la web d'Eryica, pot resultar pràctic per a valorar l'aplicació de la Carta europea a l'organització.  
c) Avaluació externa per un grup de joves: valoraran aspectes que seran definits prèviament per la comissió, com si van trobar la informació que estaven buscant, si la informació va ser útil o suficient, si és atractiva i comprensible. No valoraran aspectes de caràcter tècnic.  
  
El grup de joves que revise la informació ha de ser una mostra representativa del públic objectiu del servei d'informació. Ha d'incloure tant usuaris habituals com joves que no són usuaris.  
  
La grandària del grup dependrà dels mètodes que es trien. Ha de ser un nombre que permeta una diversitat d'opinions (mínim, tres persones) i haurà d'haver-hi paritat de gènere. A més, s'intentarà que intervinguen persones joves de diferents característiques: edat, nivell educatiu persones amb necessitats especials...  
El tipus d'activitats que es pot dur a terme per a recopilar l'opinió dels joves pot incloure qüestionaris, panells juvenils, grups de treball, trobades o activitats juvenils, etc.  
Els resultats d'esta revisió s'arreplegaran en el formulari que figura com a annex IV.  
  
Tercer. Sol·licituds  
1. Les entitats interessades hauran de presentar la sol·licitud de forma telemàtica, utilitzant el model normalitzat que es troba disponible en el procediment   
www.gva.es/va/inicio/procedimientos'id\_proc=95921&version=ampred, que figura com a annex I.  
2. Les sol·licituds hauran d'acompanyar-se de la següent documentació:  
a) Carta europea d'informació juvenil, firmada electrònicament per la persona representant de l'entitat, d'acord amb el model que figura com a annex II.  
b) Full d'autoavaluació, que figura com a annex III.  
c) Memòria que reflectisca el procediment d'avaluació externa per un grup de joves i les mesures que l'entitat es compromet a dur a terme durant la vigència del Segell, que figura com a annex IV.  
3. El procediment estarà obert de forma permanent a fi que les entitats puguen presentar les seues propostes en qualsevol moment.  
  
Quart. Procediment de concessió  
1. El Servei d'Informació Juvenil i de la Xarxa Jove (d'ara en avant, SIJXJ) de l'IVAJ rebrà les sol·licituds i, en funció de la ubicació geogràfica de l'entitat sol·licitant, enviarà la sol·licitud a la unitat territorial corresponent perquè se'n faça la revisió.  
2. El SIJXJ o les unitats territorials hauran de comprovar que la sol·licitud està completa i que l'entitat complix els requisits necessaris per a presentar-la. Si falta alguna documentació o cal corregir algun element de la sol·licitud, l'SIJXJ o les unitats territorials en requeriran l'esmena, en els terminis establits en l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
3. L'SIJXJ o la unitat territorial corresponent emetran un informe d'avaluació preliminar que, juntament amb la sol·licitud completa de l'entitat, es posarà a disposició de la comissió de valoració del Segell de Qualitat.  
4. La comissió de valoració analitzarà les sol·licituds presentades i decidirà si s'atorga o no el Segell. La denegació serà motivada i s'indicaran els aspectes que caldria millorar per a una futura sol·licitud.  
5. La resolució final es notificarà a l'entitat sol·licitant en el termini màxim de sis mesos des de la recepció de la sol·licitud.  
  
Quint. Comissió de valoració  
1. Per a la valoració de les sol·licituds presentades, la Direcció General de l'IVAJ nomenarà una comissió de valoració, que estarà integrada per:  
- Tres persones de l'IVAJ, una de les quals ocuparà la presidència; les altres dos, una vocalia i la secretaria.  
- Una persona representant dels i de les professionals de joventut i una persona de reconegut prestigi en l'àmbit de la informació juvenil, a proposta del Consell Rector de l'IVAJ,  
- Una persona jove, a proposta del Consell Valencià de la Joventut.  
  
2. La composició de la comissió serà paritària entre dones i homes i el seu funcionament s'ajustarà a les previsions que determina la Llei 40/2015, d'1 d'octubre, de règim jurídic del sector públic, per als òrgans col·legiats.  
3. Podran incorporar-se a la comissió, sempre que es decidisca per majoria, persones expertes en informació juvenil, que podran participar amb veu, però sense vot.  
4. La comissió es reunirà, com a mínim, dues vegades a l'any i podrà demanar a les entitats participants totes les dades addicionals que considere necessàries per a la valoració de les sol·licituds. En este cas, el termini de notificació de la resolució final s'interromprà des de l'endemà de la data de requeriment a l'entitat fins a la data en què s'aporten les dades addicionals.  
5. La Direcció General de l'IVAJ resoldrà, a proposta de la comissió, la concessió del Segell de Qualitat d'Informació Juvenil.  
  
Sext. Obligacions de les entitats titulars del Segell de Qualitat  
1. El Segell s'atorga per un període de tres anys, durant els quals l'entitat es compromet a mantindre o millorar els indicadors de qualitat que han permés l'obtenció.  
2. A més, l'entitat es compromet a mostrar el Segell de Qualitat en un lloc visible, que permeta a les persones joves identificar fàcilment que una informació és certa, imparcial i està verificada, i reconéixer ràpidament que una font és fiable.  
  
Contra esta resolució, que posa fi a la via administrativa, podrà interposar-se potestativament un recurs de reposició, davant del mateix òrgan que la va dictar, en el termini d'un mes comptat a partir de l'endemà de la publicació en el Diari Oficial de la Generalitat Valenciana (DOGV); o bé, directament, un recurs contenciós administratiu, davant del jutjat contenciós administratiu competent, en el termini de dos mesos comptats des de l'endemà de la publicació en el DOGV. Tot això, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que les persones interessades puguen interposar qualsevol altre recurs que consideren oportú.  
  
  
València, 26 de febrer de 2024.- El director general de l'Institut Valencià de la Joventut: Vicente Ripoll Gimeno.